Il Dicziunari Rumantsch Grischun (DRG) ha publitgà l’onn 2003 ina retscha da ditgas rumantschas da tut il Grischun. La contribuziun è concepida en emprima lingia per las scolas rumantschas, cun l’intent da render accessibel ad in giuven public l’interessant material popular cuntegnì en la biblioteca dal DRG.

La redacziun dal DRG ha per part reformulà e simplifitgà las passaschas che parevan memia cumplitgadas, pruvond tuttina da mantegnair la moda da raquintar tipica per ditgas e paraulas.

Las ditgas èn prendidas or da la ‹Crestomazia retorumantscha› da Caspar Decurtins, las ‹Annalas› da la Societad retorumantscha, ‹Il Chalender ladin›, ‹Il Glogn› ed ils trais toms da la ‹Mythologische Landeskunde von Graubünden› dad Arnold Büchli.

Las bunas gidantras dals purs

Las dialas da Sur Tulai

Cur ch’ins segava la prada da Sur Tulai vegnivan avant onns si da la Fora da Tulai, nua che las dialas abitavan, mintg’onn pliras dad ellas per gidar. Ellas vegnivan cun tschera rienta e parevan da s’allegrar che la stad era puspè qua. Senza dir pled prendevan ellas il rastè e cumenzavan a raschlar cun schlantsch, sco las pli capavlas masseras. Enturn mezdi udiv’ins alura in tschivel, e sin quai gieva ina dad ellas spert a gidar la chasarina a purtar il gentar sin il funs. Ina tuaglia netta ed alva sco la naiv vegniva rasada ora en il medem lieu nua ch’ins aveva gentà l’onn passà. Alura vegniva fatg il segn da vegnir a gentar. Per il solit devi veschlas. Per la bavronda curriva ina da las dialas spert cun ina sadella giu tar la funtauna per aua frestga. Uschia vegniva mintgin tractà mintg’onn bain da las dialas e sustegnì en sia lavur. Finì il gentar fascheva il pur cun ses chapè il segn d’engraziament e las dialas gievan cuntentas e satisfatgas puspè giu en il guaud en lur cuvels.

Las dialas da Pazza

Er quellas dialas eran diligentas e spertas e gidavan cun il fain sin la prada da Vallaina. Cur ch’il fain era setg, gievan ellas a raschlar ensemen, uschia ch’ils purs pudevan ir il di suenter per il fain. Las dialas gidavan era a tschuncar il seghel sin ils champs, faschevan monas da bellezza e gidavan da purtar natiers las monas per metter a mantun. Tut quai faschevan ellas sco las meglras fantschellas. Nua ch’ellas avevan mess maun na vesev’ins l’atun a pruir gnanc in graun ch’ellas avessan laschà crudar per terra. Ma mangiar cun ils purs na vulevan ellas betg: cur che las masseras vegnivan sin il funs cun la marenda, gievan las dialas spert vers la grippa da Pazza en lur cuvels.

Las mattauns che gievan al barlot

En Tumleastga gievan dus mats ina saira a mattauns tar duas soras. Sin via han els scuntrà ina vulp che vegniva encunter e pruvava cun tuts rampins dad ir tranter las chommas or. Qua è in dals mats vegnì grit ed ha dà in culp cul bastun giu per il chau che la vulp ha cedì cun in sbratg.

Arrivads a chasa tar las duas soras, eran là mo la mamma ed ina figlia. Ils mats han dumandà nua che tschella figlia saja. «Quella ha mal il chau e na sa senta betg bain», ha la mamma ditg. Als mats na pareva quai nagut da bun. La mamma ha alura fatg il puschegn sco adina. Ma ils mats na han betg gì quaidas da mangiar, perquai ch’els temevan che la vulp savess far vendetga per ils culps.

Pli tard han els giavischà ina buna notg ed èn sa mess sin via. Traversond il guaud, han els tuttenina udì musica da saut. In dals mats ha vulì ir a guardar tge che quai saja. Tschel dentant aveva tema e vuleva ir a chasa. «Sche ti na vuls betg vegnir, sche vom jau sulet», ha il giagliard ditg.

Il mat che aveva tema aveva anc pli tema dad ir sulet a chasa, perquai ha el pudì far nagut auter che suandar tschel. Els èn damai ids ensemen en la direcziun da la musica ed han scuntrà en in cleragl ina cumpagnia che sunava e sautava. Las duas soras eran era da la partida. Ina aveva lià si il chau.

Entamez il cleragl seseva in um davos ina maisa e scriveva en in cudesch. Els èn ids tar quel – il curaschus ordavant, e l’auter, tut tremblond, suenter. Il scrivant ha dumandà els, sch’els avessan plaschair da sautar. «Ma pertge na», ha il curaschus respundì, el sautassi fitg gugent. «Sche scriva quai che jau dictesch qua en quest cudesch!», ha il scrivant ditg, «lura essas vus prendì si en la societad e pudais vegnir qua a sautar libramain.»

Sin quai ha il giagliard respundì ch’els stettian deplorablamain in pau dalunsch davent e ch’els pudessan tuttina betg esser qua, sch’i fiss memia savens radunanzas.

«Ah, per quai faschai nagins quitads!», ha il scrivant dà per resposta. «Nus dain a vus ina stgatla cun ina pomada. Cun quella unschais vus mintga giada la planta-pe. Lur essas vus qua en in hui!» «Ah, sche quai è uschia», ha il curaschus ditg, «m’inscriv jau gist uss!» El è sa mess vi da la maisa ed il scrivant ha cumenzà a dictar. Ma empè da scriver quai che quel scheva, scriveva el ils nums «Jesus, Maria, sontg Gisep»!

En quel mument hai dà ina starmentusa stremblida e l’entira brajada è svanida. Enavos è restada mo la maisa, il cudesch e las stgatlas cun la pomada. Revegnids da la surpraisa, da la tema e sgarschur, han ils mats prendì ina stgatla cun pomada ed èn sa rendids vers chasa.

Paucs dis pli tard èn els vegnids grev malsauns ed han stuì star en letg pliras emnas. Finalmain èn els sa remess tant enavant ch’els pudevan almain ir enturn. Ma da lavurar gnanc dar dir.

In di ch’els gievan a spass ensemen, ha in detg a l’auter: «Nus stuessan tuttina pruvar ina giada, tge forza che quella pomada ha!» Tschel è stà d’accord, ma d’unscher en la planta-pe na han els betg gì mustgas. «Lain empruvar cun in tschep da laina!», ha quel ditg ch’era stà a sias uras il curaschus. Els han damai unschì il tschep da laina cun l’itg misterius e ditg ils pleds: «Va, per mai pli turnar!» En quel mument è il tschep s’auza or dal plaun e sgulà tras l’aria che nagin na ha mai pli vesì el.

Quel che aveva tema è plaunsieu sa remess e restà saun, ma il curaschus è vegnì anc pli malsaun ed è mort pauc temp suenter.

Ils Cuvels da las Dialas

Las dialas da la Clemgia

Là nua ch’il grond hotel Waldhaus a Vulpera stat oz, eri pli baud ina simpla chasa da purs, nua che las dunnas da Vulpera Dadora vegnivan ensemen la saira a filar. Qua cumparevan mintga saira a medem temp er duas dialas cun lur rodas da filar. Ellas filavan diligentamain, ma senza dir in pled. A l’ura fixa surdevan ellas lur atschas filadas a la patruna da la chasa, prendevan lur rodas e gievan puspè vers la Clemgia, nua ch’ellas avevan lur cuvel.

Ina saira è vegnì al plaz da filar er in giuvenatsch maleducà che ha fatg in trid spass cun ina da las dialas. Sin quai è la diala siglida si, ha dà al giuvenot ina meritada schleppa, e tuttas duas han prendì lur rodas da filar ed èn idas per mai pli turnar.

Quel giuven ha però sentì la schleppa per vita duranta. El ha gì plirs mais mal il chau e suenter che l’unfladira è stada passada, èsi restà enavos in bulieu sin la fatscha: mintga giada che l’aura midava, creschiva u chalava quel cun grondas dolurs, inditgond plievgia u sulegl.

Las dialas da Vulpera Dadens

Pauc toc dadens Vulpera datti in pèr cuvels ch’ins numna ils Cuvels da las Dialas. Qua vivevan pliras dialas. Ellas purtavan ensemen roma e faschevan mantuns, uschia ch’ils purs pudevan mo vegnir a prender e purtar la roma a chasa. Savens chattavan las chasarinas ina bella taila tessida stupent u in pèr chaltschiels dadens porta. Tenor la finezza da la lavur eran quai senza dubi regals da las dialas. Però tanta confidenza cun l’uman sco las dialas dal Piz Pisoc e quellas da la Clemgia – che vegnivan perfin en chasa a filar – na demussavan ellas betg, anzi, ellas fugivan plitost. Filond cun lur fis, spassegiavan ellas mintgatant or per la senda fin tar las chasas da Vulpera. Ma sch’ellas vesevan insatgi, sa vulvevani immediat e turnavan en lur cuvels.

Ina giada èn dus umens, als quals las dialas n’avevan betg regalà bler, sa zuppads en il bostgam. Cur ch’ellas èn passadas sperasvi senza badar nagut, han els persequità las dialas cun bastuns, per tschappar e maltractar quellas. Las dialas han pudì mitschar. Però suenter quella chatscha na han ins mai pli vesì ellas davant lur cuvels.

Las dialas sin l’Alp da Munt

Sin l’Alp da Munt da la vischnanca da Tschierv vivevan bleras dialas en cuvels sut la terra. Quels han anc uss num Las Foras da las Dialas. Durant la stad vegnivan ellas savens or sin la prada e gidavan a far cun il fain, sa tegnend però in pau retratgas da la glieud. Ellas purtavan vestgadira alva ed in bel faziel alv sin chau. Er durant l’onn, magari l’enviern cur ch’il sulegl splendurava sin questa spunda, vegnivan ellas or a sulegl davant lur cuvels. Sur dal svanir da las dialas datti duas ditgas differentas.

Las dialas e la laschiva

In bel di da stad, cur che quels da Tschierv faschevan cun il fain sin quell’alp, avevan las dialas fatg gronda laschiva e mess a sientar lur biancaria: chamischas, tuaglias e faziels, tut davant lur cuvels a sulegl. Duas dunnas veglias fitg ranveras, a las qualas las dialas avevan fatg bler dal bun, eran gist là en la vischinanza e faschevan cun il fain. Plain scuidanza contemplavan ellas ils lenziels alvs sco la naiv ed en lur engurdientscha han ellas decis d’engular ina part da quella bella rauba. Vi il suentermezdi, essend las dialas gist sa retratgas per in mument en lur cuvels, han las duas femnas fatg svanir ina buna part da la lavanda. Ellas han zuppà tut tranter il fain e manà la saira la rauba a chasa.

Ma l’autra damaun hai cumenzà a tunar ed a ramplunar en la grippa sut l’Alp da Munt, sco sche las paraids stuessan dar ensemen e sepulir ina part da la vischnanca. Las dialas èn svanidas cun tut lur ritgezzas e nagin na ha vesì ellas pli. Ma las sgarschaivlas sfessas en la grippa mussan anc ozendi tge revoluziun ch’ellas han fatg en l’intern dal munt avant che partir.

Las dialas ed ils giats

Sin l’Alp da Munt era in giuven paster, al qual ina da las dialas plascheva ordvart bain. La saira, cur ch’el aveva finì sia lavur, sa zuppava el savens davos in grippun en la vischinanza dals cuvels da las dialas e spetgava sin quella. Mintga giada ch’ella vegniva or da sia dimora persequitava el la diala. Inqual giadas fascheva el quai l’entira notg, fin ch’i tutgava giu en vischnanca il zain da di. Ma i na gartegiava mai al giuven da tschiffar la diala.

Finalmain era la diala stuffa da quest teater ed ella ha dà da chapir al giuven che sias fadias sajan invanas. Questa nova è ida ad el talmain a cor ch’el ha cumenzà ad odiar la diala e pensar sin vendetga. El era vegnì a savair che las dialas avevan ina ferma aversiun cunter ils giats. E pelvaira, in di è el ì giu en vischnanca, ha prendì in giattun vegl, mess quel en in satg ed è turnà cun quel sin l’alp. La saira sin il far notg ha el bittà il giat en in dals cuvels, sperond da far cun quai in vaira snuizi a las dialas. Cuntent e satisfatg da si’ovra è el ì a durmir.

L’autra damaun han las dialas abandunà l’Alp da Munt e la Val, prendend cun ellas tut lur ritgezzas. Mo il giat han ellas laschà enavos. Anc ditg suenter udivan ins a miaular quel sut la terra, e quai perfin giu en la val, en ils conturns da la vischnanca.

La dunna da la Sprella

L’Alp Dadora da Müstair vegn er numnada l’Alp Sprella. Quest num deriva dad ina dunna ch’ins veseva savens sut l’alp sper ina funtauna. Quella vegn medemamain numnada la Funtauna da la Sprella.

Da temp vegl han ils pasters savens vesì ina dunna en questa cuntrada. Quella era en mongias-chamischa ed aveva nagut sin il chau, er cur ch’igl era grondas fradaglias.

Ina saira ha il signun cumandà al paster dad ir giu tar la funtauna per aua frestga. Il paster ha obedì. Essend ina bella glina plaina e fitg cler, aveva el nagina tema. El ha emplenì la sadella cun aua ed è alura sa fermà per mangiar in pau da quel carschun che creschiva en abundanza sper la funtauna. Cur ch’el ha vulì ir ed ha auzà il chau, ha el vesì cun gronda surpraisa ina dunna che seseva giu sper la sadella ch’el aveva pusà sper la funtauna. Cun gronda tema ha el tschiffà la sadella ed è ì spert vers l’alp.

El ha raquintà l’istorgia al signun, ch’era in um pli vegl. Quel è sa mess a rir ed ha dumandà sch’el n’haja mai udì a raquintar da la Sprella. Il paster ha ditg da na. Sin quai ha il signun raquintà ch’ins haja vesì pliras giadas la dunna da la Sprella.

«Avant circa 10 onns», uschia ha el cumenzà, «sesevan nus in di sper il tschep da fender laina. Nus, quai era il pur Duri, il paster ed jau. Las vatgas pasculavan giu sut l’alp e sa laschavan gustar las flurs son Giatgen. Tuttenina ha il paster ditg: «Guardai vi là, da tschella vart da l’aua, si sper la zundra, passa ina dunna. Quella è narra dad ir da là si!»

Nus avain tuts guardà, e quai era propi vair. Nus avain pensà ch’ella s’haja persa ed avain cumenzà a clamar, però ella è ida vinavant senza sa volver. Ella è arrivada fin si sper quel grip nair dadens la pala gronda, ed alura n’avain nus betg pli vesì ella. Ina lunga pezza avain nus cuntinuà da guardar, ma ella n’è betg pli vegnida natiers. Jau pretend che quai era la dunna da la Sprella.»

A viandants e pasters ha ella er gia tschivlà en las ureglias, e quai per regla cur ch’i midava l’aura.

Las tschalereras

Las tschalereras che chatschan ils tiers en il malsegir

Ina saira da stad, durant ch’ils pasters eran vi da la tschaina, èn ils sterls en stavel tuttenina levads si ed èn fugids sco selvadis. Las tschalereras che vegnivan a bratschas faschevan ina canera sgarschaivla e chatschavan els en la malura. In grond sterl grisch è tuttenina siglì sur in grip giu ed ils auters èn siglids suenter. Ils pasters han pudì far nagut auter che star a guardar, perquai ch’igl era vegnì stgir. L’autra damaun era tut la biestga en stavel.

Las tschalereras en l’alp da Plattas

Las tschalereras da l’alp da Plattas avevan chatschà ina giada las vatgas tras in trutg privlus e stretg, nua che quellas pudevan uschiglio ir mo ina suenter l’autra. Ils famegls han gì tema che las vatgas giajan tuttas sutsura, ma l’auter di eran tuttas en stavel.

Las tschalereras da Segnas

Tranter la Val Segnas e Mompé-Tujetsch devi pli baud entiras rotschas da tschalereras. Quellas eran vestgidas mintgatant sco las pli finas e bellas dunschellas e chantavan chanzuns da bellezza. Mintgatant eran ellas malnettas e sdratschadas e faschevan in terribel sbragizi.

La glieud aveva gronda tema dad ellas, malgrà ch’ellas na faschevan mai donn, auter che sche insatgi avess laschà in uffant en clavà en iral. Sin quai eran ellas adina sco narras e gievan en rotschas a bratschas per ils clavads enturn.

Chattavan ellas in uffant en iral, sche gievan ellas cun quel ch’ins n’al chattava mai pli. Mettev’ins dentant ils uffants sin ladritsch, n’avevan ellas nagina pussanza.

Las tschalereras da Glion

A Glion serviva ina matta en la ‹Cruna›. Ina notg ha ella udì a baterlar dad aut ed en plirs linguatgs giu avant chasa. Cun quai ch’igl era glina plaina, ha ella guardà or da fanestra, ma ella na ha vesì nagin, mo udì a rir ed a sghignar. Ella ha tschiffà ina sgarschaivla tema e l’autra damaun è ella stada malsauna. Ella aveva udì las tschalereras.

Las tschalereras a Faltscharidas

Ina saira da stad èn duas dunnas da Faltscharidas, ch’eran stadas l’entir di vi Sontga Gada a lavurar, turnadas a chasa per mulscher las chauras. Endadens Son Placi è tuttenina in snuaivel giat nair siglì or d’in chagliom ed è suandà las duas dunnas fin avant chasa.

Arrivadas a chasa han ellas mulsch las chauras, èn lura idas en chasa ed han serrà la porta. En stiva han ellas fatg glisch e cumenzà a dir rusari. Tuttenina han ellas udì in rampluniez si sur chasa. La porta-chasa è s’averta cun in terribel sbat ed il rampluniez, stgadanim, curriez e trampligniez è anc vegnì pli ferm.

Plain tema han las duas dunnas guardà or da fanestra e vesì in’entira societad da tschalereras che faschevan il barlot e sautavan.

Autras tschalereras

Las tschalereras

Las tschalereras fan ina canera terribla cur ch’ellas sgolan tras l’aria, adina pliras ensemen, culs chaus a bass, ina encunter tschella, sco sch’ellas vulessan sa pugnar.

Cur ch’ins giascha en letg, aud’ins magari tuttenina vuschs baterlond tut in tranter l’auter sut las fanestras, ma chapir chapesch’ins nagut. Sch’ins vegn or da letg e guarda or da fanestra, ves’ins nagut! Striegn, per far tema!

Las tschalereras èn umens e dunnas che van la notg en rotschas suenter las chasas e fan in sbragizi e baterlim. Ina notg hai jau era udì la canera e guardà or da fanestra, ma vesì n’hai jau nagin. Mia dunna n’aveva gnanc udì la canera.

Las tschalereras ed il buob

Ina giada han ils geniturs laschà in buob la saira en iral. Las tschalereras èn vegnidas a bratsch, sco adina, ed han en lur furia prendì il buob e purtà quel davent ch’ins n’ha mai pli vesì el.

Il crap Tschalerer

Giudim las aclas da Breil è in crap tut isolà. Là sa radunavan las tschalereras. Perquai numn’ins quest crap il Crap Tschalerer.

Las trais tschalereras

Las tschalereras eran dunnas che chaminavan per terra e purtavan glischs enta Falens. Ina vegniva giu da l’Uldauna sur Pardomat, l’autra vegniva da Laus e la terza giu da Crap Ner. Ellas s’univan enta Falens, gievan trais giadas enturn clavà e sa spartivan e gievan lura mintgina sia via enavos.

Las tschalereras da Sontget

Las tschalereras da Sontget gievan en processiun las notgs da quattertempras davent dal zain da notg fin al zain dal di. Ellas eran vestgidas en cotschen e verd e faschevan in sbragizi, stgadanim e rampluniez, sco cur ch’ins va ad alp cun il muvel.

Ellas vegnivan da la Val Mala giu, gievan ora Son Placi, da Murins giu e turnavan enta Plaun da Haida. Lura traversavan ellas la Punt da Plaun Grond, gievan tras Patschadauns sin la Bova Gronda e sbragivan anc lura ch’ins udiva nà Sontget.

Tgi che aveva la giagliardia da guardar or da fanestra, vegniva tschiffà per ils chavels e tratg en il Rain. Là stueva el star fin ch’i tutgava il zain dal di.

Las tschalereras si Naustgel

Ina saira eran las vatgas tut paschaivlas en il stavel da Naustgel. Qua èn tut en ina giada vegnidas las tschalereras a bratsch tras il stavel ed han chatschà las vatgas tras l’aria che nagin na ha pli vesì ellas.

L’autra damaun eran las vatgas en stavel ed avevan mintgina in strom-ris en ils pes.

Las Foras da las Dialas

La Fora da las Dialas a Müstair

Tranter l’Aua da Pisch ed il Truoi da la Raisch, gist sur la prada, èsi ina pitschna foretta en la grippa. Quella vegn numnada la Fora da las Dialas. Tras questa fora pon ins entrar en l’intern dal grip en in cuvel. Da temp vegl abitavan qua dunnas numnadas dialas. Quellas eran fitg bainvesidas da la glieud da Müstair. Savens faschevan ellas la notg lavurs per ils purs en ils conturns da la vischnanca. Er pudev’ins adina puspè vesair ellas or sin in grip davant l’entrada da lur cuvel. Ellas avevan er in bel chaunet alv.

Durant il temp da la racolta tramettevan las dialas il chaunet cun in pitschen chanaster cun en fritgs e paun tar ils purs sin la prada. En il chanaster era mintga giada er in cuntè ed ina furtgetta. Questa marenda purtava il chaunet baud ad in pur e baud ad in auter. La furtgetta ed il cuntè metteva la glieud mintga giada puspè en il chanaster.

In bel di ha in pur vulì far in spass ed ha tegnì la furtgetta per el. Sco ch’il chaunet è turnà en il cuvel, èn las dialas vegnidas or sin il grip ed han cumenzà a far in grond sbragizi. Pir suenter in bun temp èn ellas turnadas en lur cuvel. Da là davent han ellas mai pli sa laschà vesair en nossa val.

La Fora da las Dialas a Sent

In toc sur la vischnanca da Sent èsi sut in grip ina lunga fora ch’ins numna anc ozendi la Fora da las Dialas. Betg dalunsch da questa era ina giada ina famiglia da purs sin ses prà a far fain. Enturn mezdi han las dialas alura rasà or ina gronda tuaglia sin quest prà per far gentar – ni spaisa ni bavronda mancava. La manadra, ina diala pli veglia, ha alura fatg il cumpliment ch’er els tuts duajan prender part.

Il bab, in magliadrun, n’ha betg sa laschà envidar duas giadas ed ha prendì part cun tut sia famiglia. Suenter avair bain mangià e bain bavì è el stà si ed ì senza engraziar. A sia dunna n’era quai betg endretg e quella ha engrazià a las dialas empè da ses um. Malgrà quai na han las dialas betg gì plaschair dad ina tala groppezza. Sin quel prà na han ellas betg pli rasà or lur tuaglia.

In um vegl da Sent ch’era stà pli baud chavrer pretendeva dad anc avair vesì dialas davant quella fora, quai ch’ozendi nagin vuless pli affirmar.

Nauschs engions

La viola tschiffada en la sfessa

En il Gôt digl Fanc da Tinizong vivevan pli baud violas, dialas nauschas. In um che fendeva laina ha vesì ina giada ina.

El aveva gist dà en in cugn per fender in bloc gross ed ha ditg a la viola: «Ti es ferma, ve nà e mussa tia fermezza. Prova sche ti es buna da stgarpar permez quest lain.» La viola è vegnida nà per pruvar. Cur ch’ella ha gì ils mauns en la sfessa, ha l’um dà ina cun la sigir e siglienta or il cugn, uschia che la diala è restada cun ils mauns en il bloc. Ella ha pruvà da sa far libra, ma senza success. L’um ha prendì ensemen sias iseglias e vulì sa far or da la pulvra. Avant ch’el giaja, ha la viola dumandà co ch’el haja num. El ha respundì: «Jau» ed è spert ì per ses fatg.

La viola ha plaunsieu badà ch’ella na pudeva betg sa liberar suletta or da la trapla ed ha cumenzà a dar sbratgs snuaivels. En curt è sa radunada in’entira rotscha da violas ch’han dumandà la disgraziada: «Tgi ha fatg questa malignadad?» La viola ha respundì: «Jau hai fatg.» Sin quai han tschellas violas ditg: «Sche ti has fatg, sche resta lien!» Ellas èn idas per lur fatg, laschond crappar plaunsieu la viola engianada.

Il pur malengraziaivel

A Guarda viveva in pur en discordia cun sia dunna. Stuend el ina giada chargiar in char fain sin la prada da munt, aveva el nagin per gidar. Qua è vegnida ina diala sco gidantra. Il pur ha pensà che quai saja ina dunna normala. Ma cur ch’ella era sin la chargia, ha el vesì ch’ella aveva pes chaura ed ha pensà che sia gidantra saja il diavel. La diala ha dumandà il pur co ch’el haja num; ma el na ha betg vulì dir quai al diavel ed ha mo respundì: «Jau.»

Fatga la chargia, ha el tschiffà la furtga e perfurà la diala, crajend dad avair mazzà il diavel. Spert è el ì a chasa, entant che la diala sbragiva dal mal. Bainprest èn sa radunadas ina pluna autras dialas enturn ella, dumandond: «Tgi ha fatg quai?» La diala ha respundì «Jau» ed è morta.

Surpraisas e consternadas han las dialas exclamà: «Tgi sez fa, sez giauda!» Sin quai han ellas abandunà per adina quella cuntrada.

Il stgazi zuppà

In scrinari dad Ardez aveva lavur vi Ftan. La damaun baud gieva el envi e la saira tard turnava el ennà. Ina saira è el arrivà dadens la Bellezza, nua che quellas costunas van giu las Vals u giu en Arsüratscha. Là giu ha el udì ina dunna a clamar per agid.

Il scrinari è sa fermà ed ha pensà: «Ma qua èsi da gidar! Jau stoss ir giu per questa costa.»

El è ì giu, e cur ch’el era in toc engiu, ha el vesì ina giuvna. Il scrinari ha dumandà la giuvna sch’ella haja clamà per agid. Ella ha ditg gea. Il scrinari ha lura ditg: «Sche tge manca? Co poss jau gidar Vus?»

«Vus na stuais betg avair tema. Vus pudais vegnir in um ritg, anc questa saira, ma i dependa bler da Vus. Jau vi dir a Vus tge che Vus stuais far. Jau na sun betg viva, atgnamain sun jau morta. Jau hai sepulì qua in stgazi e pervia da quai hai jau nagin paus. Tut quest stgazi è Voss sche Vus empermettais da gidar mai e dad esser ferm. Jau vi raquintar a Vus co che quai va. Qua èsi ina zappa ed in badigl. Jau svanesch. Vus chavais ed arrivais sin ina chista da fier cun en blers daners. La chista è memia greva per auzar or ella. Vus stuais avrir il viertgel, lur ir en cun in bratsch e muventar la munaida. Enaquella vegnis Vus a tschiffar in sfratg giu per il bratsch che vegn a far fitg mal. Ma Vus na dastgais dir gnanc in pled, pertge uschiglio svanescha tut: jau rest ina povretta e Vus n’avais nagut persuenter. Uss schai a mai sche Vus crajais dad esser ferm avunda per ma spendrar.»

«Gea, quai sun jau bun da far, stai senza tema!», ha il scrinari ditg.

La giuvna ha anc dà dapli explicaziuns: En quel mument vegnian lura natiers da tuttas sorts bestgas selvadias, e la pli terribla saja ella sezza. Ma el duaja avair nagina tema, tut questas bestgas na vegnian betg a far dal mal. El vegnia er a sentir ramurs da chadainas e da ferramenta scurlattada, ina canera tarmenta.

Il scrinari ha ditg: «Gea, mia giuvna, quai è prest fatg. Mo stai senza tema!» La giuvna è alura svanida. Il scrinari è sa mess a chavar ed ha bainprest chattà ina chista da fier. El ha auzà il viertgel e vesì plunas e plunas dad aur, argient e perlas. Spert è el ì en cun ses bratsch ed ha vieut las munaidas. Enaquella ha el survegnì in culp giu per il bratsch, in culp terribel ferm. Uschè ferm, ch’el ha ditg senza pensar: «O Dieu, mes bratsch!»

E tut è stà davent. El ha udì uss in pliriez, in planschim, in lamentim, che ha fatg tut mal a sentir. Tge ha el vulì far?

El è ì a chasa il pli spert pussaivel. Sia dunna ha vesì ch’el era tut sblatg ed ha ditg: «Anguscha, ti es malsaun, tge manca?» El ha raquintà tut sco ch’igl era ì. Lura ha el ditg: «Ma bain, nus avessan uss pudì esser glieud ritga, ma quai na ha betg vulì esser, en num da Dieu. Quai che ma displascha è per quella giuvna che vegn ad avair anc per blers blers tschients onns pli nagin paus.»

Ina terribla malencletga

Las dialas da Bos-cha Grischa

In um da Vnà aveva la dunna malsauna gist en il temp da far fain. El n’aveva chattà nagins gidanters ed è ì sulet ora Sur Savuogn a far ina chargia. El ha mess il char sper il mantun fain, ha splegà giu las tretschas e cumenzà a chargiar. Ma cur ch’el è sa vieut cun la segunda furtgada, steva ina bella giuvnetta sin il char e chargiava cun tutta attenziun, sco ina dretga chargiunza. Il pur ha cartì che la chargiunza saja tramessa da Dieu ed è s’allegrà da l’agid divin. Cun dar si il fain fascheva el attenziun da betg furar cun ils dents da la furtga. Era deva el si mo plaunet, per che la giuvna possia vinavant. Questa era dentant speditiva e servetschaivla e la chargia è bainprest stada fatga. Qua è la giuvna sa vieuta ed ha laschà vesair ils pes ed il pur ha vesì ch’ella aveva pes chaura. Ma alura n’è ella betg tramessa da Dieu, mabain dal diavel! Il pur è sa grittentà da quai. Spert decis ha el chatschà la furtga en per las chommas da la giuvna. La diala ha dà in sbratg giz, fatg in sigl ed ina vieuta, siglida giu dal char e svanida en il guaud da Bos-cha Grischa, danunder ch’ella era vegnida.

Suenter quai han ins mai pli vesì las dialas da Bos-cha Grischa ch’avevan gidà gia tantas e tantas giadas ils purs da Vnà. Savens avevan ellas setgentà il fain, fatg or chanvà e vulvì las panuglias cur ch’els n’avevan betg peda da vegnir fin or tar la prada da Sur Savuogn.

Las dialas da Scuol

In pur aveva da manar giu da munt pliras chargias fain. Ses unic agid però, sia dunna, era en pagliola, ed il pur n’aveva betg ils raps per prender insatgi a schurnada. Qua ha el decidì da manar sulet il fain. Ina notg da clerglina ha el mess sut ses bov, è ì plaunsieu sin il prà ed ha cumenzà cun la lavur. Qua è tuttenina, senza ch’el avess savì dir danunder, cumparida ina dunnetta vestgida tut simpel. Plain schlantsch ha quella cumenzà a chargiar. Ma il pur guardava cun disfidanza sin sia gidantra. Tar mintga furtgada ch’el deva si, dumandava el danunder ch’ella saja e tgi che haja tramess ella. Ma el na ha obtegnì nagina resposta.

«Bain, bain!», ha il pur malengraziaivel pensà, «jau vegn bain anc a fin cun tai!» El ha dà si l’ultima furtgada, fermà la chargia e mess sut il bov. Tar tut questas lavurs è la dunna stada fitg servetschaivla. Ella ha piglià la tretscha dal bov enta maun, ha manà la chargia fin vi tar la via, or da tut privel, e giavischà anc in bun viadi, faschond in sigl ed ina vieuta en l’aria.

Ussa pir è la ravgia dal pur sa svegliada! El ha clamà: «Taidla! Tgi es ti?» Ella è sa vieuta ed ha respundì: «Mes num è Nagin.» – «E tes bab?» – «Nagin.» – «E tia mamma?» – «Nagin.» Tut irrità da questa resposta ha il grobulan piglià la furtga e perfurà la diala ch’è fugida planschend e sbragind per agid. Qua è cumparida ina fulla dad umenets e dunnettas che han fatg rudè enturn la povretta, plains da cumpassiun per ella e smaladind il culpabel. Il pievelet ha auzà si la povra diala e purtà quella en segirtad.

Cur ch’il pur è turnà a chasa na ha el raquintà a nagin l’istorgia. Pir bler pli tard, cur ch’el era per murir, ha el confessà quai. Ma suenter quel malfatg ha pli nagin vesì dialas en quella cuntrada.

Il tschadun engulà

Las dialas da Pratuor

En il lieu da la chasa da pravenda eri da temp vegl ina tur, e gist survart in grond prà serrà en cun in mir enturn che appartegneva a quella tur. Quel prà porta anc oz il num Pratuor. Da bell’aura vegnivan mintga di pliras dialas nà da Val Clozza sin quest prà. Ellas sa tschentavan enturn in grond crap – ch’ins vesa anc oz sin quel prà – e faschevan lavurs a maun. Las inas cusivan, autras faschevan chaltschiel ed anc autras retgamavan. Cur ch’i vegniva uras da mangiar, purtava la diala massera cun anc ina gidantra il gentar sper il crap. Là rasavan ellas or ina tuaglia netta ed alva sco la naiv e mettevan a maisa: plats e magiels, tschaduns e furtgettas d’argient. Sch’insatgi passava gist sperasvi, sche vegniva quel envidà.

In di è passà in famegl e las dialas han envidà quel a gentar. Il famegl magliadrun ha mangià il venter plain ed è puspè ì davent senza dir grazia. Las dialas na han betg gì plaschair da quai. Cur ch’ellas han vulì metter giu da maisa, han ellas gì in’autra nauscha surpraisa: in tschadun d’argient mancava. Surpraisas d’ina tala malengraziaivladad, han ellas abandunà lur veglia plazza per adina.

Las dialas da Val Tuoi

Il tschadun engulà a Pratuor cumpara er en Val Tuoi, ma en in’autra versiun. Ina giada eri ina famiglia lavurusa che fascheva là cun il fain. Suenter avair raschlà ensemen vulevan els sa metter vi da la marenda. Qua han els tuttenina vesì ina tuaglia rasada or sin il prà, cun si pusadas d’argient e vaschella cun spaisa e bavronda. Las dialas avevan mess a maisa ed han envidà la famiglia da seser e da mangiar. Quai cun il solit invit: «Mangia e lascha!» che vul dir: «Mangia fin che ti has avunda, ma betg prender cun tai las pusadas d’argient!»

Ma il famegl, in um nausch, ha engulà in tschadun d’argient. Immediat è tut stà davent ed il tschadun è daventà in fier cotschen-fieu en la giaglioffa dal lader. Da quella giada davent na han ins mai pli vesì dialas en Val Tuoi.

Las violas da Faller

En la Val da Faller datti en in lieu in pitschen guaud. Quel numn’ins anc oz il Gôt da las Violas. En quel guaud devi glieud selvadia ch’ins numnava violas. Quella glieud viveva dad engular e magliar animals ed umans che vegnivan en lur griflas. Las persunas che las violas pudevan tschiffar vegnivan serradas en cuvels. Cur ch’i cunvegniva, vegnivan quellas baud u tard mazzadas e magliadas. Nagin na sa fidava da s’avischinar a quel guaud senza esser armà.

Ina giada eran duas femnas violas vegnidas da tschiffar dus mats ed avevan serrà en quels en ina tauna. Essend ch’els eran anc pitschnets, vulevan ellas paschentar quels endretg, per ch’els vegnian gronds e gross. In dals mats, il vegl, cridava quasi adina, ed enstagl da vegnir grass, vegnivan ils povers mats adina pli maghers.

In di han els udì che la veglia da las duas violas ha ditg a tschella: «Quests dus na vegnan betg grass, nus faschain meglier da mazzar els.» Entant che la viola giuvna era ida danovamain a chatscha per tschiffar insatge, ha la veglia ditg als mats: «Vegni cun mai, nus giain or a sulegl! Jau stoss guardar che vus na hajas betg plugls.» Ma la veglia aveva prendì cun ella ina manera e cur ch’els eran a sulegl è ella sa tschentada, ha pusà la manera sper ella e clamà natiers in dals mats. Entant ha tschel mat, sveglià e spert, tschiffà la manera senza che la veglia dubitass dal mal. El ha tratg quella giu per il chau da la veglia ch’ella è restada morta sin il flatg. Alura ha el ditg al pitschen: «Ussa fugin nus tant sco nus pudain!»

Ils dus mats èn alura fugids en tutta furia or e si da la prada da Sblocs ed han vesì là in pur che fascheva cun il fain, cun quai ch’igl era il mais da fanadur. Ils povers mats han supplitgà l’um ch’el als laschia per amur da Dieu sa zuppar en il fain. Els sajan stads tschappads da las violas e vegnids da fugir en quest mument. Ch’el stoppia zuppar els immediat, uschiglio vegni franc insatgi a tschiffar els puspè, e lura vegnian els mazzads.

Il pur aveva fatg ensemen ina gronda part dal fain ed ha zuppà ils dus mats sut in mantun. Alura ha el lavurà vinavant sco sche nagut na fiss stà. Tuttenina vesa el ina dunna currind or dal guaud da Faller. Vegnind si tar el dumonda ella, sch’el na haja betg vesì dus mats. «Na», respunda il pur, «jau hai vesì nagin.» La viola che viveva cun la veglia mazzada era turnada da la chatscha. Vesend la veglia morta, aveva ella bain pensà ch’ils mats hajan mazzà quella. Tut desperada ha ella dumandà il pur, sch’ella na dastgia betg tschertgar qua en il fain.

«Ti pos tschertgar dapertut, auter ch’en quel mantun, là hai jau mess tut mes proviant e mia rauba», respunda il pur. «Sche ti tuccas però en quel mantun, lasch jau liber mes chaun ch’è qua rentà, fatsch tschappar tai e quel vegn a stgarpar tai en tocs.» La viola ha cumenzà a bittar enturn il fain. Chattond nagut, ha ella vulì cumenzar a disfar il mantun ch’il pur aveva scumandà. Ma il pur ha laschà liber ses chaun che sgiazzava gia per tschiffar la viola ed ha cumandà a quel: «Tschappa e stgarpa en tocs!» La viola è fugida ed il chaun suenter – ed els èn mai pli turnads, ni il chaun, ni la viola. Ils povers mats han alura raquintà al pur tge ch’era capità cun els.

Indicaziuns bibliograficas

Trad. Ditgas rumantschas. Elavuradas dal Dicziunari Rumantsch Grischun; cumparidas 2003 en La Quotidiana. [Indicaziuns da funtauna mira pled introductiv]. Ediziun epub: www.chattà.ch (2011).